Kornelijus Platelis

Kornelijus Platelis (g. 1951 m. sausio 22 d. Šiauliuose) – Lietuvos poetas, eseistas, vertėjas, valsybės veikėjas.

Biografija 
1957–1968 m. mokėsi Šiaulių 5-ojoje vidurinėje mokykloje. 1968–1973 m. studijavo Vilniaus inžinerinio statybos instituto Miestų statybos fakultete, įgijo kelių statybos inžinieriaus specialybę. 1973–1975 m. sovietinės armijos karininkas (leitenantas) Rusijoje. 1975–1980 m. Druskininkų statybos valdybos inžinierius. 1980–1988 m. Druskininkų „Eglės“, vėliau „Žilvino“ sanatorijos statybos priežiūros inžinierius. 1988–1991 m. laisvas rašytojas.

1990–1997 m. Druskininkų savivaldybės tarybos narys, 1995–1996 m. savivaldybės mero Vytauto Janonio pavaduotojas, Lietuvos savivaldybių asociacijos prezidento Alio Vidūno pavaduotojas. 1991–1993 m. Lietuvos kultūros ir švietimo ministrų Dariaus Kuolio, Dainiaus Trinkūno pavaduotojas. 1992 m. pasaulinės parodos Expo '92 Sevilijoje Lietuvos ekspozicijos generalinis komisaras.  1996–1998 m. leidyklos „Vaga“ direktorius. 1998 m. gegužės mėn. – 2000 m. lapkričio mėn. – Gedimino Vagnoriaus, Rolando Pakso, Andriaus Kubiliaus Vyriausybėse – Lietuvos švietimo ir mokslo ministras.  2001–2014 m. savaitraščio „Literatūra ir menas“ vyriausiasis redaktorius. 2011–2012 m. ministro pirmininko Andriaus Kubiliaus visuomeninis konsultantas švietimo ir mokslo klausimais. 

Nuo 1988 m. Lietuvos rašytojų sąjungos narys. Nuo 1989 m. Lietuvių PEN centro narys, 1991–1995 m. ir 2003–2007 m. centro pirmininkas. Nuo 1990 m. tarptautinio literatūros festivalio „Poetinis Druskininkų ruduo“ sumanytojas bei organizatorius, nuo 2001 m. organizacijos valdybos pirmininkas. Nuo 1993 m. Tėvynės sąjungos steigėjas ir narys.  1993–1994 m. Lietuvos miestų sąjungos konsultantas. 1997–1998 m. Nacionalinės UNESCO komisijos narys.  1997–1998 m. ir 2005–2009 m. Lietuvos kultūros ir meno tarybos pirmininkas. Nuo 2005 m. Lietuvos meno kūrėjų asociacijos prezidentas. Nuo 2013 m. Lietuvos nacionalinio radijo ir televizijos tarybos narys. Nuo 2014 m. Spaudos, radijo ir televizijos rėmimo fondo tarybos narys.

Kūryba 
Pirmoji K. Platelio knyga, pavadinta „Žodžiai ir dienos“, pasirodė 1980 m., vėliau išleido dar kelias eilėraščių knygas, esė rinkinį, nemažai išvertė kitų šalių autorių kūrybos, parašė paaiškinimus Senajam Testamentui. Jo kūryba išversta į anglų, armėnų, baltarusių, estų, galisiečių, graikų, gruzinų, ispanų, latvių, lenkų, norvegų, prancūzų, rusų, slovėnų, švedų, ukrainiečių, vengrų, vokiečių kalbas.

Įvertinimas 
 1985 m. Jotvingių literatūrinė premija, už eilėraštį „Jotvingių malda, šuoliuojant į priešą“
 1996 m. „Poezijos pavasario“ laureatas, už knygą „Prakalbos upei“
 1998 m. „Varpų“ literatūrinė premija, už eilėraščių ciklą
 2002 m. Lietuvos nacionalinė kultūros ir meno premija
 2010 m. Lietuvos rašytojų sąjungos premija, už eilėraščių rinkinį „Karstiniai reiškiniai“
 2011 m. LDK Gedimino ordino Riterio kryžius 
 2012 m. LR kultūros ministerijos premija, už publicistiką (knygą „Ir mes praeiname“)
 2013 m. Bronio Savukyno premija
 2018 m. Elenos Mezginaitės premija, už eilėraščių rinkinį „Įtrūkusios mėnesienos“
 2019 m. Lietuvių literatūros ir tautosakos instituto premija, už kūrybiškiausią 2018 metų knygą
 2019 m. Lenkijos Respublikos Aukso kryžius

Šaltiniai 

|-

Lietuvos nacionalinės kultūros ir meno premijos laureatai
Lietuvos švietimo ir mokslo ministrai
Lietuvos kultūros viceministrai
Druskininkų politikai
Lietuvos vertėjai
Lietuvos poetai